Brandts Klædefabrik
Brandts Klædefabrik, tidligere tekstilfabrik i Odense, grundlagt 1869 af Morten Kisbye Brandt (1804-81) med udgangspunkt i et farveri, som hans far havde drevet siden 1796. 
Virksomheden blev nedlagt i 1977, og bygningerne indrettedes af arkitekt Kristian Isager til kulturelt center med både offentlige og private virksomheder. Det rummer bl.a. Kunsthallen Brandts (tidl. Kunsthallen Brandts Klædefabrik), der arrangerer skiftende udstillinger, Danmarks Mediemuseum (tidl. Danmarks Grafiske Museum/Dansk Pressemuseum), Museet for Fotokunst samt Det Fynske Kunstakademi. 
Efter en udbygning ved arkitektfirmaet Kjær & Richter 2002-05 er de tre første førnævnte institutioner organisatorisk blevet knyttet sammen i kulturinstitutionen Brandts. På torvet foran hovedindgangen er opstillet Hein Heinsens skulptur Skulptur 87 (1987).
Kunsthallen Brandts og Museet for Fotokunst blev pr. 1.7.2013 fusioneret med Fyns Kunstmuseum.

Brandts hjemmeside
